Foto: Robert Anic/PIXSELL, Petar Glebov/PIXSELL



USKOK je danas na svojim stranicama objavio kako je na Županijskom sudu u Zagrebu podigao optužnicu protiv osmoro hrvatskih državljana zbog počinjenja kaznenih djela zlouporaba položaja i ovlasti, krivotvorenja službene isprave te poticanja na zlouporabu položaja i ovlasti.

Doznaje se kako se među optuženima nalaze Željko Horvat, Davor Jelavić, Jadranka Veselić Bruvo, Ivica Fanjek i Greta Augustinović-Pavičić, suradnici Milana Bandića.

U nastavku priopćenje USKOK-a prenosimo u cijelosti.

Osmero optuženo zbog kaznenih djela zlouporaba položaja i ovlasti

"USKOK je, nakon provedene istrage, pred Županijskim sudom u Zagrebu podigao optužnicu protiv osmoro hrvatskih državljana Ž. H. (1960.), D. J. (1947.), J. V. B. (1961.), I. F. (1954.), V. B. (1949.), G. A. P. (1955.), P. M. (1955.), A. G. (1966.) zbog počinjenja kaznenih djela zlouporaba položaja i ovlasti, krivotvorenja službene isprave te poticanja na zlouporabu položaja i ovlasti. (11. 6. 2015.)

Tekst se nastavlja ispod oglasa

Optužnicom se I. okr., kao savjetniku pročelnika Gradskog zavoda za prostorno uređenje, potom privremenom ravnatelju Zavoda za prostorno uređenje te zatim savjetniku ravnatelja Zavoda za prostorno uređenje, II. okr., kao pročelniku Gradskog ureda za prostorno uređenje, zaštitu okoliša, izgradnju Grada, graditeljstvo, komunalne poslove i promet, III. okr., kao pročelnici Gradskog ureda za strategijsko planiranje i razvoj Grada, IV. okr., kao pročelniku Gradskog zavoda za prostorno uređenje Grada Zagreba, V. okr., kao tajniku Gradskog poglavarstva, i VI. okr., kao tajnici Gradske skupštine, stavlja na teret da su, od lipnja 2006. do 8. svibnja 2009. godine, u namjeri pribavljanja znatne materijalne koristi raznim investitorima, fizičkim i pravnim osobama, pogodovali istima na način da su u cilju realizacije povećanja vrijednosti zemljišta nezakonitim i neovlaštenim izmjenama prostorno-planske dokumentacije kroz navodne ispravke, na traženje i u dogovoru s određenim investitorima, poduzimali međusobno povezane radnje.

Željko Horvat

Tako je I. okr. sačinjavao službene zabilješke kojima su se evidentirale i potvrđivale navodne tehničke greške uočene u odlukama o donošenju prostorno-planske dokumentacije Grada Zagreba i Sesveta, iako je znao da se ne radi o ispravku grešaka već o izmjenama i dopunama prostorno-planske dokumentacije. Zatim su sačinjene službene zabilješke potpisivali II. okr., III. okr., IV. okr., V. okr. i VI. okr., znajući pritom da se ne radi o pogreškama već o sadržajnim izmjenama i dopunama prostorno-planske dokumentacije, a što je zahtijevalo provođenje zakonom propisanog postupka donošenja navedenih izmjena i dopuna od strane Gradske skupštine Grada Zagreba. Potom su prijedlozi ispravaka dostavljani VI. okr., tajnici Gradske skupštine Grada Zagreba, koja je, iako svjesna da nisu ispunjeni uvjeti za ispravak odluka i da se time izbjegava provođenje zakonom propisane procedure, davala i potpisivala ispravke odluka o donošenju prostorno-planske dokumentacije, neistinito potvrđujući da se radi o uočenim greškama u navedenoj dokumentaciji, te ih je zatim objavljivala u Službenom glasniku Grada Zagreba omogućivši time njihovo stupanje na pravnu snagu.

Okrivljenici su u najmanje 43 slučaja nezakonito i neovlašteno izmijenili i dopunili prostorno-plansku dokumentaciju te su na taj način nezakonitom provedbom izmjena i dopuna prostorno-planskih parametara izgradnje pogodovali raznim investitorima povećanjem mogućnosti gradnje i prenamjenom zemljišta čime su im pribavili znatnu imovinsku korist. Na opisani način je VII. okr. investitoru, trgovačkim društvima u kojima je VIII. okr. odgovorna osoba i drugim trgovačkim društvima pribavljena korist u ukupnom iznosu od najmanje 68.650.000,00 kuna", zaključuje se u obavijesti na stranicama USKOK-a.